
<תקנות ההתגוננות האזרחית (מפרטים לבניית מקלטים)(תיקון), התשע"ג - 2013>
<היו"ר אילן גילאון:>
תקנות ההתגוננות האזרחית (מפרטים לבניית מקלטים)(תיקון), התשע"ג-2013.  

<אייל לב-ארי:>
התקנות האלו באות לקבוע התאמות נגישות במפרטים לרבות מקלטים שהם ממ"דים, בין אם לפי הסעיפים, בין אם לפי חלק ח'1.  

אני מעלה תיקון טכני שקיבלנו כהערה ממשרד הפנים לגבי תקנה 178. ההפניה לחלק ח'1 צריכה להיעשות בתקנה 177. תקנה 178 היא תקנה שדנה בנושא דלת ההדף הקומתי. ההפניה בתיקון שעשינו בדיון הקודם על כך שיחולו הוראות פרט 8.58 לעניין הדרך הנגישה, נכון שיהיו לגבי נושא הכניסה למרחב המוגן הקומתי בסעיף 177. צריכה להתווסף תקנה אחרי 10.
<איילת צור:>
סעיף 177 מתייחס לכניסה למרחב מוגן קומתי. הוא קובע שהכניסה למרחב מוגן קומתי תהיה מתוך השטח המשותף בקומה. סעיף 178 מתעסק בדלת עצמה. היא תפתח כלפי חוץ. היא תהיה בגודל כזה וכזה. הייתה תוספת בתיקון שמפנה להוראות פרט 8.58. פרט 8.58 בתקנות התכנון והבנייה מתעסק בדרך נגישה. הוא נותן הוראות באופן כללי לגבי דרך נגישה שתוביל מפה לפה. ההוראות הכלליות האלו מתאימות יותר לסעיף 177, שהוא סעיף כללי שמתייחס לכניסה למרחב מוגן קומתי, לא לסעיף 178 שמתעסק בתקן של הדלת. הפנינו את תשומת לב הוועדה.  

<ישי יודקביץ:>
ולאשר את תקנה 11.  

<אייל לב-ארי:>

תקנה 11א, שמודגשת אצלכם, היא תוספת שנקבעה בדיון הקודם לגבי התקנת מאחז יד קבוע לפי הוראות התקן.
<נחמן פלוטניצקי:>
למה רק במוסד חינוך?

<אייל לב-ארי:>
כתוב "או במוסד חינוך".

<היו"ר אילן גילאון:>
מדובר בקומתי, או במרחב מוגן במוסד חינוך. זה בבניין ובמוסד חינוך.
<נחמן פלוטניצקי:>
במוסדות האחרים גם צריך לעשות את זה, לאו דווקא במוסד חינוך.
<היו"ר אילן גילאון:>
מוגן קומתי מכסה לך את כל סוגי הבניינים.
<ישראל אבן זהב:>
צריך לכתוב שיהיה אחד לפחות. מה אם מישהו ירצה להתקין 2? למה לא? כתוב: "מאחז יד קבוע אחד".
<יעקב מרגי:>
אחד לפחות. למה ההדגשה של מרחב מוגן במוסד חינוכי? יכול להיות שאני אתן פרשנות שרק במוסד חינוכי כשזה לא במרחב דירתי קומתי.
<היו"ר אילן גילאון:>
קומתי, לדעתי, יכול לכלול את החינוכי.
<בנימין שיינדל:>
בנוסח הנוכחי של התקנות אין התייחסות למוסדות חינוך. כרגע יש טיוטה של מוסדות חינוך. כיוון שהם לא מוזכרים, צריך להזכיר אותם במפורש. יתר הבניינים כלולים במרחב מוגן קומתי. זה רק עניין של נוסח. לא צריך להחריג פה שום סוג אחר של מבנה.
<ערן טמיר:>
פה מדובר על מרחב מוגן קומתי. 
<אריה שילה:>
מבני ציבור בונים מרחב מוגן מוסדי שהוא לא קומתי.
<היו"ר אילן גילאון:>
חבר'ה, זה לא גורע משום מקום אחר.

<יעקב מרגי:>

צריכה להיות כתובה המילה "מוסדי". 

<היו"ר אילן גילאון:>
כל מרחב קומתי לא כולל גם את מוסדות החינוך?

<יעקב מרגי:>
לא. כשאתה כותב "או במוסד חינוך" אתה לא יכול למעט אחרים.
<ערן טמיר:>
במוסד אחר שהמרחב המוגן הוא לא קומתי אלא מוסדי, כמו שאריה אמר פה, זאת המשמעות. מה הכוונה?  

<היו"ר אילן גילאון:>
אני לא מסכים לזה. תוריד את המילה "או", ותכתוב את האות "ו". 
<אייל לב-ארי:>
ערן, מה לא צריך להיות?

<ערן טמיר:>
אני לא יודע. יש סוגים שונים של מקלטים במבנים ציבוריים ובמוסדות. לא עושים שם רק מקלטים. 

<היו"ר אילן גילאון:>
כאן מדובר בקומתי, לא בכל סוג.
<ערן טמיר:>
למה רק בקומתי? למה במקלט שהוא מרחב מוגן מוסדי ולא קומתי לא צריך לעשות את זה?  

<היו"ר אילן גילאון:>
מי אומר שלא צריך? 
<ערן טמיר:>
לפי מה שכתוב, לא צריך. 

<היו"ר אילן גילאון:>
זה סעיף שמתייחס לקומתי.

<קריאה:>
למה אתה מכניס מוסד חינוך?

<ערן טמיר:>
יכול להיות שזה כתוב במקום אחר.

<שמואל חיימוביץ':>
החינוך מוזכר, כי אין כרגע תקנות נגישות בחינוך. 

<היו"ר אילן גילאון:>
אתה רוצה להוסיף בכל סוג אחר?

<שמואל חיימוביץ':>
בכל מקום שבונים בניין שבהגדרה שלו הוא בניין ציבורי לפי חוק השוויון צריך לעמוד בדרישה הזאת.

<היו"ר אילן גילאון:>
אני צריך הגדרה משפטית, לא ארכיטקטונית.
<יעקב מרגי:>
או במרחב מוגן מוסדי, שאז זה כולל הכל.

<אייל לב-ארי:>
אפשר מרחב מוגן מוסדי. אנחנו עוברים לתקנות 11ב ו-11ג, שהן  תיקון תקנה 202 ותיקון תקנה 204 לתקנות המפרטים. בדיון הקודם החליטה הוועדה על נוסח שקובע את הפתרון למקרה שהגישה לכניסת הממ"ד היא גישה בסיבוב, לא גישה ישירה. הנוסח שכרגע חולק הוא נוסח שגובש לפני תחילת הדיון. צריך להתייחס אליו ולציור שבסוף התקנות. זה נוסח שגובש על ידי פיקוד  העורף, על ידי משרד הפנים ומשרד הבינוי והשיכון. גם הנציבות הייתה שותפה לו. אני מבקש שהנוסח יוסבר לוועדה.
<ישי יודקביץ:>
אני אזכיר נשכחות. התקנות הוגשו לוועדה ללא הנגשה של מרחב מוגן דירתי. היו נימוקים שנשמעו בישיבות קודמות מדוע אין חובת הנגשה של המרחב המוגן הדירתי. אנחנו נדרשנו על ידי הוועדה, וגם קיבלנו הנחיה אצלנו במשרד הביטחון, לא לעסוק בשיקולים הכלכליים. יש כאן שיקולים כלכליים שאני מניח שנציגי האוצר ומשרדים כלכליים אחרים יכולים להרחיב יותר עליהם. הפיקוד נדרש, וכך עשה מול משרדי השיכון, הפנים ואנשי ההנדסה של  הנציבות. זה הנוסח ההנדסי להנגשת ממ"ד. הנוסח המקורי שלנו לא כלל נושא של הנגשת ממ"ד מתוך הבנה שאנחנו לא חושבים שצריך לקבוע בתקנות האלו את הנושא של הנגשת ממ"ד, כמו שאין חובת הנגשה על דירה של אדם עם מוגבלות. אין חובה על המדינה או על הקבלן - אלא רק ברמות החוזיות - להנגיש את הדירה. כמו שלא מנגישים חדר אמבט וחדר שירותים - הממ"ד הוא אחד מחדרי הבניין – כך - -
<היו"ר אילן גילאון:>
זה סוג אחד - -
<ישי יודקביץ:>
אני מזכיר נשכחות.
<קריאה:>
הוצאת את הנכים החוצה.
<היו"ר אילן גילאון:>
הוא לא מוציא כלום. אני רוצה שתתייחסו לזה כאל קביעת תקן לבניית דירה.  אין פה נפקא מינה. זה לא בהכרח. מדוע כאשר בונים בית, לא להתחשב מראש? תראה איפה הבעיה. כאשר בונים בית שמים לב לארכיטקטורה, שמים לב לאסתטיקה, שמים לב לנוף לים, לכיווני אוויר. מדוע לה להביא את זה בחשבון בבסיס הבנייה, בחשיבה הארכיטקטונית? זה הרעיון. זה בוודאי נכון היום, כשהאוכלוסייה הולכת ומתבגרת. הוא צריך לעשות בזה שימוש. קודם כל, נכון עשיתם. לא תפקידכם להתייחס לעניין של הכלכלה. אנחנו צריכים להתייחס לאופטימום שאנחנו צריכים לייצר היום. כמו שאנחנו בונים במרחב הציבורי והמשותף, גם להתייחס לתקן הבנייה הפנימי. מדוע שלא יהיה? מדוע שדלת לא תהיה בתקן של 90 ס"מ ולא 80? מה העניין? נכון, העלויות יותר יקרות. מדובר פה על משהו שבסופו של דבר כל אחד משתמש בו. אני רואה את האוניברסאליות של הנגישות. תמיד אני נותן את הדוגמה של זוג הקשישים שיורד יד ביד ברמפה של כיסא גלגלים. זה לא מיועד להם.  הרמפה הזאת נועדה לכיסא גלגלים, לא לזוג קשישים. אסור לנו לחשוב על דברים כאלה? על מה אתם מדברים?  אמרנו לכם, ובצדק. אני מקווה שהבאתם גם תוצאות. אין שום רע בנגישות. כל המנגיש, הרי זה משובח. לפעמים יש לזה עלויות. צריך לבדוק מה הן העלויות של הדבר הזה.
<קריאה:>
העלויות - -
<היו"ר אילן גילאון:>
אנחנו כעת דנים באיך מנגישים, באיך כל אחד יגיע למחוז חפצו בצורה מכובדת ובצורה עצמאית, באיך יהיה לו הכי קל והכי מכובד, באיזו דרך אנחנו עושים את זה. האחרים צריכים לחשוב איך הכי זול לעשות את זה, מי מממן.
<קריאה:>
למה לא להנגיש את כל הדירות במדינת ישראל? אם מחר אני הולך לקנות דירה חדשה - -
<היו"ר אילן גילאון:>
השמיים הם הגבול.
<קריאה:>
אם אני רוצה לקנות דירה חדשה, אני צריך לחשוב אם יש שם נגישות או אין שם נגישות?
<קריאה:>
פה יש החרגה לדירות קטנות - -

<היו"ר אילן גילאון:>
לא תהיה החרגה לדירות קטנות. סטטיסטית אני מבטיח לכם שמי שמוגבל גר בדירות יותר קטנות. אנשים מבוגרים, קשישים, לאן הם עוברים? לדירות יותר גדולות? זאת שטות. זה כמו להגיד שלדירות שהן לא נטולות מענק נוריד את הנגישות. 

<איילת צור:>

במקום מה שהיה כתוב, אנחנו מציעים כך: "מקום שבו מול הדף הדלת הדירתית מצוי קיר המהווה חלק מהשלד או קיר העשוי בטון מזוין, ימוקם הקיר במרחק של 110 ס"מ לפחות ממול הדלת, ובהתאם לשרטוט המצוי בחלק ו' לתוספת השישית". אנחנו נצרף לתקנות המפרטים שרטוט.
<היו"ר אילן גילאון:>
זה אומר שאני נכנס מהצד, לא מהדלת ישר.
<שמואל חיימוביץ':>
זה לא בדיוק השרטוט שחולק.

<אייל לב-ארי:>
יהיו פה שינויים.

<איילת צור:>
זיהיתי שתי טעויות. טעות אחת היא שרוחב המסדרון שאנחנו מדברים עליו הוא מטר ועשרה,  הדלת היא 80, והמרחק שמופיע פה של 110 הופך להיות ל-120.
<שמואל חיימוביץ':>
זה מוסכם איתנו.

<איילת צור:>
כולם מסכימים.

<ברכה גולן:>
כל הנוסח, מלבד השרטוט, הוסכם לפני שעתיים בערך. דקה לפני שיצאתי מהמשרד לכיוון הכנסת נשלח השרטוט. אני מבקשת שלא ישתמע מהשרטוט הזה שהמגבלה של המרחק של המסדרון תחול על קיר בטון לאורך שני מטר. 

<קריאה:>
כן, זאת הכוונה.

<ברכה גולן:>
אפשר לראות, על פי השרטוט שחולק, שהרדיוס של הכיסא לא מכסה את הכל.  יש פינות מיותרות. מה שאני מנסה להגיד זה שלא תהיה חובה על כל הבונים של כל הדירות לבנות את כל האורך של שני המטר האלה, כי לא תמיד צריך את זה.
<היו"ר אילן גילאון:>
איפה שיש כניסה - -
<ברכה גולן:>
יש כאן - - כי זה נעשה ברגע האחרון. אני לא רוצה לחייב את התאחדות הבנייה - -
<היו"ר אילן גילאון:>
אין לי שום עניין לסנז'ר אף אחד לכלום. עגלה צריכה באופן מכובד שיהיה לה מסלול נסיעה ומסלול כניסה לפי הסיבוב שלה. זה העניין של המקצוענים.
<שמואל חיימוביץ':>
בתקן ישראלי 1918 - - בחלק 3(1) נקבע מושג שנקרא "משטח - - לפני הדלת ואחרי הדלת". שם המידות הן יותר ממה שמתואר פה. הגענו לזה כפשרה. רוצים להוריד מזה? אין אפשרות להוריד.
<היו"ר אילן גילאון:>
אף אחד לא רוצה להוריד כלום.

<ברכה גולן:>
אנחנו רואים שגם בשרטוט הזה יש פינות מיותרות. 

<שמואל חיימוביץ':>
אין. הפינה השמאלית העליונה יכולה להיות - -

<היו"ר אילן גילאון:>
בואו נשמע את התאחדות הקבלנים. אני מבין שמדובר ב-20% מהדירות שזקוקות לדבר הזה. בכל שאר הדירות הכניסה ישירה, כך שאין בכלל צורך בעניין הזה.
<אמיר הלר:>
כמות הדירות שנבנות עם קיר כזה לפי נתוני פיקוד העורף היא בין 5% ל-20%. הם לא יודעים להגיד בדיוק כמה בטון מזוין וכמה לא. 80% ומעלה מהדירות שנבנות בישראל בבנייה חדשה - -
<היו"ר אילן גילאון:>
הרווחתם.
<אמיר הלר:>
אנחנו הרווחנו. השאלה אם יש עדיין אינטרס ציבורי בתקנה, כי התקנה מחייבת את שר הביטחון שמתקין את התקנה לעשות את זה בסבירות ובמידתיות. 
<ערן טמיר:>
הפכת את זה ליותר סביר.
<אמיר הלר:>
מעל 80% מהדירות במדינת ישראל נבנות בלי הקיר הזה. הן מונגשות לכל נכה שמעוניין לרכוש את הדירה, גם כיד שנייה. מדובר כאן במיעוט של דירות שבהן רוצים להרחיב את אותו פתח.    

<שמואל חיימוביץ':>
ב-20 ס"מ.
<אמיר הלר:>
התקן מדבר על 80 ס"מ. הסטנדרט הוא 90. אני מקבל את זה שזה בין 90 למטר ועשרה. זה עניין של 20 ס"מ.
<שמואל חיימוביץ':>
ואורך שני מטר.
<אמיר הלר:>
השאלה אם זה הכרחי לגזור בכ-2000,3000 דירות במדינת ישראל מידי שנה בין חצי מטר למטר משטח הדירה, שהוא בדרך כלל מהסלון - - 
<היו"ר אילן גילאון:>
אל תבנו דירות כאלו בכלל. תבנו - -
<אמיר הלר:>
לפעמים לא ניתן.
<היו"ר אילן גילאון:>
תפנו לותמ"ל, הם יתנו לכם עוד 20 ס"מ.

<אמיר הלר:>
זה לא קשור לזה.

<ישראל אבן זהב:>
אל תבנו את הקיר.

<אמיר הלר:>
אם אין בעיה - -
<ישראל אבן זהב:>
יש אדריכלים, הם יתכננו.
<היו"ר אילן גילאון:>
אתה אומר שיש בעיה ל-20% מהדירות.

<אמיר הלר:>
. התקנה הזאת באה לסייע לאחוז קטן מהנכים, לא לכל הנכים, שיש להם כיסא שהוא גדול מהכיסא הרגיל. עכשיו השאלה היא האם - -
<היו"ר אילן גילאון:>
מאיפה הבאת את זה? אתה יודע מה זה הכיסא הגדול לעומת הכיסא הרגיל?
<אמיר הלר:>
72 ס"מ.

<ישראל אבן זהב:>
מי אמר לך? תמדוד. 

<היו"ר אילן גילאון:>
אנחנו מאוד מאוד מידתיים. אנחנו לא מבקשים מה שאין בו צורך.  לא בכל דרישה בלתי סבירה אנחנו נתמוך. אם ירצו מתקן לבנג'י מכיסא גלגלים מעל הכותל המערבי, אני מבטיח שאני לא אתמוך בזה. גם בדברים פחותים מזה אני לא אתמוך. בדברים כאלה, גם כשמדובר ב-5% - - זה בדיוק הרעיון כאן. 
<אמיר הלר:>
לכמה מאוכלוסיית מדינת ישראל זה יכול להתאים?  

<יעקב מרגי:>
כשאומרים לך "מידתי", אתה צריך להתייחס אם המידות ששמוליק הסכים להן הן לא מידתיות. תתייחס לזה כהתאחדות הקבלנים. כוונת המחוקק היא שתהיה הנגשה לכל מוגבל. הטיעון שלך הוא לא לדיון בכלל. תתייחס אם יש בשרטוט בפנינו איזו פזרנות או החמרה. 
<אמיר הלר:>
הסבירות והמידתיות של תקנות הן לפי היקף האוכלוסייה שנהנית אל מול היקף השינוי שנעשה בדירות. אם יש לכם את הנתונים, אני אשמח לשמוע.
<אסף וסרצוג:>
החשיבות והרגישות של הנושא היא ברורה. חשוב להבין מה ההיקף, בכמה דירות מדובר, האם זה מייקר את עלויות הבנייה. יש מספר נתונים. 

<היו"ר אילן גילאון:>
כשיש פחות דירות יש גם פחות ס"מ.
<אסף וסרצוג:>
אנחנו מבקשים לבחון את נושא המידתיות. אנחנו רוצים להבין בכמה שטח דירה מדובר, אם זה מייקר את עלויות הבינוי. דרך זה אנחנו רוצים להבין את נושא המידתיות. על זה בסופו של דבר אנחנו אמונים. אני אומר את זה במלוא החשיבות והרגישות לנושא. צריך להבין במה מדובר. במידה ומדובר בעלויות ייקור הבנייה, אנחנו חייבים - -
<קריאה:>
תוריד את המע"מ. כל הדירות צריכות להיות נגישות.
<אייל לב-ארי:>
"(ב1) מקום שבו מול דלת ההדף הדירתית מצוי קיר המהווה חלק מהשלד או קיר העשוי 
בטון מזויין, במרחק הקטן מ-130 סנטימטרים ממול הדלת, המידות המזעריות של הדלת

האמורה יהיו 80/200 סנטימטרים פתח אור והמידות המרביות שלה יהיו 90/200 סנטימטרים

פחת אור;

זה משלים את הרישא של 11ג.
<ישראל אבן זהב:>
לא הסיפא. 

<קריאה:>
אולי צריך להפנות גם שם לשרטוט.

<ברכה גולן:>
השרטוט צריך להיבדק.
<היו"ר אילן גילאון:>
תתקנו את השרטוט.

<אייל לב-ארי:>
אם יהיה צורך, נתקן את השרטוט.

<שמואל חיימוביץ':>
השרטוט הזה הוא הרבה פחות. זאת פשרה כואבת שקשה לי להשלים איתה אל מול מה שכתוב בתקן לגבי משטח תפקוד לפני דלת. אני בספק אם מישהו יכול להוכיח בכלל אפשרות של משהו מצומצם יותר, מעבר לפינה הכתומה בצד שמאל שאין לה שום משמעות. 

<ברכה גולן:>
יש לזה משמעות.
<שמואל חיימוביץ':>
שום משמעות.
<היו"ר היו"ר אילן גילאון:>
שמוליק, תתקנו את השרטוט כפי שאתם רוצים.
<אייל לב-ארי:>
הסיפא בתקנת 11ב ו-ג מחריגה את תקנות המשנה לגבי מרחב מוגן דירתי בדירה שמוגדרת כדירה קטנה. דירה קטנה לפי התקנות שנקבעו לפי סעיף 147ב כפי שהעביר משרד הפנים, היא דירה בין 30-80 מטרים רבועים שטח עיקרי. היא כוללת בתוכה את הממ"ד.
<אריה שילה:>
ברוב הדירות יש קיר בטון מול הדלת, כיוון שהדרישה של פיקוד העורף היא שצריך להגן על הדלת.  לא מדובר ב-5% או ב-20%, מדובר ב-100% מהדירות. 
<בנימין שיינדל:>
התיאור הזה לא מדויק. זה רק כשיש צורך ויש חפיפה של הקיר המגן לאיזה שהוא קיר חיצוני, ויטרינה או חלון. 
<אריה שילה:>
אפשר להימנע מהקיר הזה אם מתכננים את הממ"ד ואת הדלת שלו במיקום  מוגן ממילא. אז אני לא צריך להוסיף את הקיר הזה. ברוב הדירות זה לא קורה. ברוב הדירות צריך את הקיר המגן הזה. 
אני רוצה להתייחס לעניין של רוחב הפרוזדור בדירות קטנות מתחת ל-75 מטר מרובע. די ברור – נאמר על ידי היושב-ראש - שבדירות כאלו אחוז האנשים שיש להם איזו שהיא מוגבלות יהיה יותר גבוה מאשר בדירות אחרות. הגדלה של רוחב הפרוזדור ב-20 ס"מ, שזה מה שמוצע פה, ובאורך של שני מטר,  זה 0.4 מטר מרובע. במחירים של הבנייה היום זה בסביבות 1500 שקל ליחידת דיור. אני לא איש משרד האוצר, אני לא יודע אם זה הרבה או לא - -
<אמיר הלר:>
איך עשית את החישוב הזה?
<אריה שילה:>
לפי 4000 שקלים למטר מרובע. 
<אמיר הלר:>
עלות למטר בנוי?

<אריה שילה:>
עלות למטר בנוי. אני לא מדבר על מכירה. אני מדבר על עלות הבנייה. בתכנון נכון יכול להיות שההפסד יהיה יותר קטן.
<יעקב מרגי:>
אין לנו ספק בכך.
<אריה שילה:>
כבר דיברנו על זה שלא בכל הדירות זה יהיה נחוץ. אחד הדברים שאדריכלים לומדים כל הזמן כתוצאה מתהליך של התמקצעות והשיפור בתקנות זה שהם צריכים לתכנן יותר טוב. הם צריכים להשקיע יותר בתכנון, ואז הדירות והבניינים יוצאים יותר טוב. חשוב מאוד להנגיש את הממ"ד, במיוחד ביחס ליתר החלקים של הדירה, למרות שאני לא מקל ראש בהנגשת הדירה כולה. זה משום שהנגשת יתר החלקים של הדירה היא פחות או יותר אפשרית. יש לה עלות כספית בזמן שבן אדם גר, אבל היא אפשרית. בממ"ד היא כמעט בלתי אפשרית. אם אנחנו עוקרים את הדלת ממקומה, מרחיבים את הפתח ושמים דלת חדשה, בסבירות מאוד גבוהה הדלת לא תהיה אטומה, היא לא תהיה דלת תקנית לפי הדרישות של פיקוד העורף. רצוי מאוד שהדירה תהיה מונגשת מלכתחילה עם דלת אטומה, כדי שכל אדם, גם אם הוא לא נכה שיש לו אחוזי נכות אלא מבוגר, יוכל להיכנס בצורה נוחה וטובה לחדר.
<היו"ר אילן גילאון:>
אנחנו חיים במציאות שכל אחד צריך ממ"ד עם דירה. אנחנו מגינים על הפרט שגר בדירה. האבחנה בין דירות קטנות לגדולות  - קל וחומר מה שאריה כאן אמר - לא יכולה להיות. לדברים האלה יש עלויות. זה עניין של סדר עדיפויות חברתי. נגישות זה עניין של תפישת עולם. היא עולה כסף. היא נמצאת בסדר העדיפויות שאנחנו רוצים לתת אותו. אפשר גם בלי זה בכלל. רצינו להיות ברמה של ארצות הברית. אולי יום אחד נגיע לרמה של ברלין. מי שהיה שם יכול לדעת מה מתרחש. זה ביטוי ליחס של חברה לפרטיה. הנושא של מוגבלות הוא דבר אוניברסאלי. אין אנשים בלתי מוגבלים. זה נכון באוכלוסייה שהולכת ומתבגרת. כאשר אתם עושים את החשבון דרך החור של הגרוש, אתם צריכים להבין מה האלטרנטיבות.  הדבר הזה לא יעלה על הדעת. אני לא עושה אבחנה בין דירות קטנות לדירות גדולות. ממ"ד עם דירה, לא ההיפך.  

<קריאה:>
אני מוריד את הסייג.

<היו"ר אילן גילאון:>
סבבה.

<שמואל חיימוביץ':>
מה שנאמר פה לגבי העלות של 1500 לא קשור לתוספת של מטראז', אלא לאובדן של מטראז' לטובת צרכים אחרים בבית. אם ההפסד הוא 0.4 מטר לטובת הדבר הזה, זה אפילו לא שיקול אוצרי.
<היו"ר אילן גילאון:>
זה כמו להגיד כמה עולה קילו פירות. אני מכיר אנשים שמשקיעים באריחים פי 3 מהסכום הזה. 
<שמואל חיימוביץ':>
אני רוצה להרגיע את האוצר בכך שלא מדובר פה בתוספת עלות.
<אסף וסרצוג:>
התקנות לא מבטאות את הסכמת שר האוצר.
<היו"ר אילן גילאון:>
בכל מקום כתוב "בהסכמת שר האוצר".  אם שר האוצר יכול לפטור במע"מ 0 את הדירות, יכול להשקיע בביטחון ולא להעלות מיסים, הוא לא יוכל לעמוד ב-1500 שקל לדירה?
<אסף וסרצוג:>
לא התבקשה הסכמת שר האוצר לשתי התקנות האלו. שר האוצר צריך להסכים להן בכתב. לא התבקשה הסכמה.
<הדס אגמון:>
הסכמת האוצר נדרשת. אחרי שהנוסח יאושר בוועדה, ולפני הפרסום ברשומות, תהיה חייבת להתקבל הסכמת שר האוצר.
<אסף וסרצוג:>
אני לא משפטן.

<הדס אגמון:>
הנוסח הראשון של התקנות הועבר לכנסת בהסכמת שר האוצר. לבקשת הוועדה נערך תיקון. התיקון הזה יעבור שוב למשרד האוצר. אפשר לקוות ששר האוצר ייתן את הסכמתו.
<היו"ר אילן גילאון:>
יש יתרון לתקנות האלו. לא כל כך נעים לסרב להן.
<אריה שילה:>
לא מדובר בתוספת כספית. לא הייתי ער לזה קודם. גודל הבניין נקבע בתכניות בניין ערים. אי אפשר להגדיל אותו לצורך העניין הזה. זה אומר שסדר העדיפות הוא להרחיב את המסדרון ולהקטין איזה שהוא חדר. אני אישית גר בדירה בגודל הזה, עם מסדרון שתוכנן במקרה ברוחב מטר ועשרה. אני מברך כל יום על זה.
<היו"ר היו"ר אילן גילאון:>
אנחנו מביאים את העניין לאישור. מי בעד אישור התקנות? מי נגד? מי נמנע?
הצבעה

בעד – פה אחד
נגד – אין
נמנעים –אין 

התקנות אושרו
<הישיבה ננעלה בשעה 14:00.>
